KOMISJONI TEATIS

riskide ja nõuetele mittevastavusega seotud teabe kohta seoses komisjoni rakendusmääruse (EL) 2019/1793 korrapäraste läbivaatamistega

(2022/C 265/01)

1. Sissejuhatus

Käesolevas komisjoni teatises selgitatakse komisjoni rakendusmääruse (EL) 2019/1793 (1) artikli 12 kohaste korrapäraste läbivaatamistega seotud asjakohaseid kriteeriume ja kaalutlusi. Teatise eesmärk on muuta läbivaatamise protsess läbipaistvaks kodanike, ettevõtjate ja riiklike pädevate asutuste jaoks nii liidus kui ka territooriumidel ja kolmandates riikides, millest imporditakse liitu mitteloomset toitu ja sööta, mille suhtes kohaldatakse rakendusmäärust (EL) 2019/1793.

Käesoleva teatise eesmärk on aidata kodanikel, ettevõtjatel ja riiklikel pädevatel asutustel paremini mõista rakendusmääruse (EL) 2019/1793 artikli 12 kohaldamist. Üksnes Euroopa Liidu Kohus on pädev tõlgendama liidu õigust. Käesolevas teatises väljendatud seisukohad ei mõjuta seisukohti, mille komisjon võib võtta liidu ja liikmesriikide kohtutes.

2. Rakendusmääruse (EL) 2019/1793 kohaldamisala

Rakendusmääruses (EL) 2019/1793 on sätestatud eeskirjad teatavatest kolmandatest riikidest liitu siseneva teatava mitteloomse toidu ja sööda ametliku kontrolli ajutise rangemaks muutmise ning sellise toidu ja sööda suhtes erakorraliste meetmete kohaldamise kohta, mis põhinevad Euroopa Parlamendi ja nõukogu määruse (EL) 2017/625 (2) artikli 47 lõike 2 punktis b ja artikli 54 lõike 4 punktides a ja b ning Euroopa Parlamendi ja nõukogu määruse (EL) nr 178/2002 (3) artikli 53 lõike 1 punktis b sätestatud volitustel.

Rakendusmääruse (EL) 2019/1793 eesmärk on kaitsta liidu tarbijaid teadaolevate või tekkivate terviseriskide eest või seetõttu, et on tõendeid liidu toidutarneahela alaste õigusaktide ulatusliku ja raske rikkumise kohta (vt mitteloomset toitu ja sööta käsitleva määruse (EL) 2017/625 artikli 1 lõike 2 punktid a ja c). Rakendusmäärusega (EL) 2019/1793 on ette nähtud ühtlustatud lähenemisviis teatava liitu siseneva mitteloomse toidu ja sööda ametliku kontrolli suhtes ning sellega tagatakse selliste kaupade suhtes liidu toidutarneahela alaste õigusaktide kohaldamine.

Kolmandatest riikidest pärit kaubad, mille suhtes kohaldatakse kontrolli ajutiselt rangemaks muutmist, erakorralisi meetmeid või liitu sisenemise peatamist, on loetletud rakendusmääruse (EL) 2019/1793 lisades. Kaupade puhul, mille suhtes kohaldatakse kontrolli ajutiselt rangemaks muutmist ja erakorralisi meetmeid, võetakse identsus- ja füüsilise kontrolli sageduse kehtestamisel arvesse eelkõige asjaomase ohuga seotud riskitaset, pädevate asutuste poolt siseturul tehtava ametliku kontrolli käigus tuvastatud rikkumisi ning antud ajahetkel piiril tagasilükkamiste sagedust. Sõltuvalt konkreetsest ohust tuleb arvesse võtta eri kriteeriume ning erinev on ka kriteeriumi suhteline kaal (vt allpool punktid 3.1 ja 3.2.2).

Rakendusmääruse (EL) 2019/1793 lisades on loetletud teatavatest kolmandatest riikidest pärit mitteloomne toit ja sööt ning vastavad meetmed järgmiselt:

rakendusmääruse (EL) 2019/1793 I lisas on loetletud teatavatest kolmandatest riikidest pärit mitteloomne toit ja sööt, mille suhtes kohaldatakse nende liitu sisenemisel ajutiselt rangemat ametlikku kontrolli;

rakendusmääruse (EL) 2019/1793 II lisas on loetletud toit ja sööt, mille suhtes kohaldatakse liitu toomisel mükotoksiinide, sealhulgas aflatoksiinide, pestitsiidijääkide, pentaklorofenooli ja dioksiinidega saastumise ja mikrobioloogilise saastumise riski tõttu eritingimusi, näiteks nõuet esitada ametlik sertifikaat ja laboranalüüside tulemused;

rakendusmääruse (EL) 2019/1793 IIa lisas on loetletud teatavatest kolmandatest riikidest pärit mitteloomne toit ja sööt, mille liitu toomine on peatatud;

II ja IIa lisas on loetletud kiireloomulised meetmed määruse (EÜ) nr 178/2002 artikli 53 tähenduses.

Kaubad on loeteludesse kantud nende päritoluriigiks oleva kolmanda riigi, kauba kirjelduse, kombineeritud nomenklatuuri (CN) koodi ja Euroopa Liidu integreeritud tariifistiku (TARIC) klassifikatsiooni kombinatsiooni ning ohu alusel. Kolmandast riigist pärit kaupade suhtes võib rohkem kui ühe ohu puhul kohaldada samaaegselt ametliku kontrolli ajutiselt rangemaks muutmist ja/või kiireloomulisi meetmeid (v.a liitu sisenemise peatamine).

Rakendusmääruse (EL) 2019/1793 artikliga 12 on nõutud, et komisjon vaatab lisades esitatud loetelud korrapäraselt läbi vähemalt iga kuue kuu järel, võttes arvesse uut teavet riskide ja nõuetele mittevastavuse kohta. Lisaks, kui on tegemist tekkivate riskidega või juhul, kui on tõendeid liidu toidutarneahela alaste õigusaktide ulatusliku ja raske rikkumise kohta, võib olenemata korrapärastest läbivaatamistest kehtestada otsesele riskile reageerimiseks mis tahes hetkel kaitsemeetme, mis ulatub impordi eritingimustest (kaup loetletud I või II lisas) kuni liitu sisenemise peatamiseni (loetletud IIa lisas).

Rakendusmääruse (EL) 2019/1793 vajalikud muudatused võetakse vastu kooskõlas määruse (EÜ) nr 178/2002 artikli 58 lõikes 2 ja määruse (EL) 2017/625 artikli 145 lõikes 2 osutatud komiteemenetlusega.

Kaubasaadetiste jaoks, mis lähetatakse päritoluriigist enne määruse muudatuse jõustumist, võib olla vajalik kehtestada üleminekuperioodid nende liitu sisenemise lubamiseks. Sellised üleminekuperioodid võimaldavad ettevõtjatel ja kolmandatel riikidel kohaneda nõuetega, mis on kehtestatud lisades loetletud kaupu muutvas määruses, ning vajaduse korral kolmandate riikide pädevatel asutustel korraldada sertifitseerimissüsteem. Olenevalt riskitasemest ei nähta teatavatel juhtudel ette üleminekuperioodi.

3. Rakendusmääruse (EL) 2019/1793 artikli 12 kohase läbivaatamise etapid

3.1. Rakendusmääruses (EL) 2019/1793 käsitletud ohud

Kaubad on loetelus esitatud päritolu/CN-koodi/ohu kombinatsiooni alusel.

Rakendusmääruses (EL) 2019/1793 esitatud loetelu ohtudest, mille alusel võidakse ametlikku kontrolli ajutiselt rangemaks muuta või kehtestada kiireloomulised meetmed, ei ole ammendav. Praegu hõlmab rakendusmäärus muu hulgas järgmisi ohte:

(a) mikrobioloogilised ohud: Salmonella;

(b) keemilised ohud: (i) saasteained: aflatoksiinid, pentaklorofenool ja dioksiinid; (ii) pestitsiidijäägid: pestitsiidijäägid, mis on loetletud ühenduse kooskõlastatud mitmeaastases kontrolliprogrammis, mille komisjon on vastu võtnud kooskõlas määruse (EÜ) nr 396/2005 (4) artikli 29 lõikega 2, ning muud pestitsiidijäägid, nagu amitraas, nikotiin, tolfeenpüraad, diafentiuroon, dikofool, ditiokarbamaadid, dinotefuraan, folpeet, prokloraas, metüültiofanaat, triforiin, atsefaat, fentoaat, kloorbufaam, formetanaat, protiofoss, kvinalfoss, karbofuraan, metrafenoon; (iii) muud ohud: sudaanvärvained, rodamiin B, sulfitid, tsüaniid, etüleenoksiid.

Eespool esitatud ohtude loetelu võib teataval hetkel laiendada, kui mingi konkreetse ohu puhul on vaja loetellu lisada teatavad kaubad teatavatest riikidest, ning seepärast ei ole esitatud loetelu ammendav ja käesolevas teatises nimetatakse vaid praegu olemasolevaid ohte.

3.2. Teabe kogumine

Allpool on kirjeldatud teabeallikaid, iga kauba kohta saadavat teavet ja teabekogumise arvestusperioodi.

3.2.1 Teabeallikad

Selleks et anda hinnang määruse (EL) 2019/1793 võimalike muudatuste kohta, kogutakse vajalikku teavet mitmest teabeallikast:

(a) komisjoni ja liikmesriikide vaheline teabevahetus – ettepanekud toote/ohu kombinatsioonide uute loetelude kohta, märkused, muudatusettepanekud;

(b) kolmandatelt riikidelt saadud teave, meetmed, mida kolmandad riigid on võtnud asjakohaste liidu nõuete täitmise tagamiseks;

(c) teave komisjoni poolt kolmandates riikides määruse (EL) 2017/625 artikli 120 kohaselt tehtud kontrolli kohta – auditiaruanded;

(d) teave Euroopa Toiduohutusametilt (EFSA);

(e) süsteemis TRACES-NT registreeritud ametliku kontrolli tulemused.

3.2.2 Iga kauba kohta saadav teave

(a) Ametliku kontrolli tulemused, mida liikmesriigid tegid loetellu kantud kaupade suhtes ning mis on registreeritud süsteemis TRACES-NT: (i) liitu imporditud mitteloomse toidu ja sööda saadetiste koguarv; (ii) liikmesriikide pädevate asutuste poolt tehtud liitu imporditud mitteloomse toidu ja sööda saadetiste identsus- ja füüsiliste kontrollide koguarv; (iii) füüsilise kontrolli (laborianalüüs) käigus saadud ebasoodsate kontrollitulemuste koguarv konkreetse ohu puhul, millega seoses kõnealune kaup on loetellu kantud; (iv) ebasoodsate kontrollitulemuste protsent neist saadetistest, mille suhtes kohaldati identsus- ja füüsilist kontrolli ohu suhtes, millega seoses kõnealune kaup oli loetellu kantud;

(b) toidu- ja söödaalases kiirhoiatussüsteemis (RASFF) ning haldusabi ja -koostöö (AAC) süsteemi nõuetele mittevastavuse ning toidupettuse süsteemides esitatud teated – piiril tagasilükkamise teadete arv päritolu/toote/ohu kombinatsiooni kohta toidu- ja söödaalases kiirhoiatussüsteemis ning haldusabi ja -koostöö süsteemi nõuetele mittevastavuse ja toidupettuse süsteemides;

(c) asjaomaste kaupade kauplemismahud EUROSTATi andmetel.

3.2.3 Teabe kogumise arvestusperiood

Arvestusperiood, mille jooksul komisjon kogub punktis 3.2.2 kirjeldatud teavet iga kauba kohta, on üks poolaasta (kas eelneval aastal või samal aastal) enne uue läbivaatamise alustamist. Arvestusperiood (poolaasta) kestab antud aasta jaanuarist juunini ning juulist detsembrini. Täielikult teadliku otsuse tegemiseks võetakse arvesse uuemaid arenguid ja suundumusi, kui need on konkreetsete suundumuste hindamisel asjakohased. Uute kaupade kandmiseks lisades esitatud loeteludesse võidakse kaaluda mitmel poolaastal kogutud teavet.

3.3. Teabe analüüs

3.3.1. Teabe analüüsimise etapid

Korrapärane läbivaatamine algab asjakohase teabe kogumisega, nagu on kirjeldatud punktis 3.2.3, ning kättesaadava teabe analüüsimisega. Analüüsi tulemusi, päritolu/kauba/ohu kombinatsiooni läbivaatamist ja lisade muudatusettepanekuid arutatakse liikmesriikidega alalise taime-, looma-, toidu- ja söödakomitee töörühmas. Liikmesriikidega kokku lepitud tulemused esitatakse alalisele taime-, looma-, toidu- ja söödakomiteele (5) liikmesriikide arvamuse saamiseks.

3.3.2. Teabe analüüsimisel arvesse võetavad tegurid

Määruse (EL) 2019/1793 võimalike muudatuste tegemiseks kogutud teabe hindamisel võetakse arvesse mitut tegurit.

Analüüs põhineb kogu teabel, mis on punkti 3.2.2 kohaselt teatava kauba kohta kogutud. Siiski hinnatakse iga juhtumit eraldi sõltuvalt päritolu/kauba/ohu kombinatsioonist. Meetmeid võidakse alles hoida isegi pärast kauplemise lõppemist, eelkõige juhtudel, kui puuduvad tõendid riskijuhtimise paranemise kohta asjaomase ohu puhul ja ohuga kauba päritolukohas, ning seega jääb olemasoleva teabe põhjal alles risk ohtlike kaupade liitu eksportimiseks.

Arvessevõetavate tegurite hulka kuuluvad ka hooajalise kaubanduse struktuur ning ajalised ja kaubamahtudega seotud suundumused.

Kui kolmandas riigis avastatakse võimalik süsteemne viga, mis läheb kaugemale üksikute ettevõtjate vastutusest oma ekspordi vastavuse eest liidu eeskirjadele, ning kui liikmesriigid teatavad, et mittevastavuse tase ei parane märkimisväärselt, võetakse kasutusele ühtlustatud ja järkjärgulised meetmed, sõltuvalt probleemi ulatusest ja prognoositavast juhtimisest:

(a) I lisa loetelu – I lisas juba loetletud toodete kontrollimise sageduse suurendamine (meetmena mõjutab see mitteloomse toidu ja sööda saadetisi liitu eksportivaid ettevõtjaid ning kaudselt kolmandaid riike);

(b) II lisa loetelu – impordi eritingimused kehtestatakse juhul, kui konkreetne vastutus on pandud eksportivate kolmandate riikide pädevatele asutustele, kohustades neid saadetisi päritolukohas kontrollima ja tõendama saadetiste vastavust liidu eeskirjadele;

(c) IIa lisa loetelu – kui liitu imporditud mitteloomne toit või sööt kujutab endast tõsist riski inimeste või loomade tervisele või keskkonnale, võib tõsise/korduva terviseprobleemi ja/või lahendamata süsteemsete probleemide tõttu kehtestada kõige rangema meetmena teatavate kaupade liitu sissetoomise peatamise.

3.4. Teabe analüüsi alusel tehtavad võimalikud muudatused

Iga kauba kohta tehtavad otsused põhinevad teabe analüüsil ja aruteludel liikmesriikidega töörühma koosolekutel, kus käsitletakse mitteloomse toidu ja sööda impordi ajutisi meetmeid. Iga kauba kohta tehakse otsus eraldi, võttes arvesse kombinatsiooni mitmest tegurist: oht, mittevastavuse sagedus, kaubandusmaht, probleemi ulatus ja selle rahuldava lahendamise prognoos.

Võimalikud otsused määruse (EL) 2019/1793 lisade muutmise kohta on järgmised:

(a) kauba lisamine lisasse;

(b) kauba väljajätmine lisast;

(c) kauba väljajätmine ühest lisast ja selle lisamine teise lisasse;

(d) liitu sisenemisel nõutavate identsus- ja füüsiliste kontrollide sageduse muutmine: suurendamine või vähendamine. Kontrolli sagedusteks on määratud 5 %, 10 %, 20 %, 30 % või 50 %. Identsus- ja füüsilise kontrolli sagedus võib varieeruda iga juhtumi puhul eraldi, olenevalt mitme eespool punktides 3.1 ja 3.2 kirjeldatud teguri kombinatsioonist ning kokkuleppel liikmesriikidega töörühma koosolekutel.

3.5. Menetlus

Muutmisakti eelnõu, mis koostatakse teabe analüüsi ning liikmesriikide töörühma koosolekutel peetud arutelude tulemusena, esitatakse alalise taime-, looma-, toidu- ja söödakomiteele arvamuse saamiseks. Pärast seda, kui muutmisakti eelnõu on saanud alaliselt taime-, looma-, toidu- ja söödakomiteelt pooldava arvamuse, võtab komisjon selle vastu ja avaldab Euroopa Liidu Teatajas (ELT). Ajavahemikul, mis jääb alalise taime-, looma-, toidu- ja söödakomitee pooldava arvamuse avaldamise ja komisjoni poolt eelnõu vastuvõtmise vahele, teavitab komisjon asjaomast kolmandat riiki kavandatavatest muudatustest (nt lisadesse kandmine või lisadest välja jätmine, muudatused identsus- ja füüsilise kontrolli sageduses) muutmisakti eelnõu lisadesse kantud kaupade suhtes. Pärast ELTs avaldamist esitab liit Maailma Kaubandusorganisatsioonile (WTO) sanitaar- ja fütosanitaarteatise.

4. Sõnastik

Haldusabi ja -koostöö Haldusabi ja -koostöö süsteem on komisjoni poolt väljatöötatud ja hallatav süsteem, mille kaudu liidu toidupettustevastase võrgustiku liikmed vahetavad teavet. Liikmesriik saab võtta ühendust teise liikmesriigi pädevate asutustega ja jagada turvalisel viisil teavet, mis võib viia haldusmeetmete võtmise, halduskaristuste või kohtumenetlusteni. 2020. aastal integreeriti see täielikult toidu- ja söödaalasesse kiirhoiatussüsteemi (iRASFF). Nõuetele vastavus Vastavus määruse (EL) 2017/625 artikli 1 lõikes 2 osutatud normidele. CN-kood Kombineeritud nomenklatuuri kood (CN-kood) on vahend kaupade klassifitseerimiseks ning see on loodud nii ühise tollitariifistiku kui ka liidu väliskaubandusstatistika nõuete täitmiseks. Seda kasutatakse peamiselt kaupade deklareerimisel liidus tollile ning see määrab ära, millist tollimaksumäära kohaldatakse. See vastab nõukogu määruse (EMÜ) nr 2658/87 I lisas sätestatud kaupade nomenklatuurile. See hõlmab harmoneeritud süsteemi nomenklatuuri. TARICi klassifikatsioon See vastab liidu integreeritud tariifistikule, mis põhineb kombineeritud nomenklatuuril. See sisaldab muu hulgas täiendavaid alajaotisi, mida nimetatakse TARICi alamrubriikideks ning mis on vajalikud selliste kaupade kirjeldamiseks, mille suhtes kohaldatakse liidu erimeetmeid, ning tollimaksumäärasid ja muid makse, nagu on määratletud nõukogu määruse (EMÜ) nr 2658/87 artiklis 2. Saadetis Määruse (EL) 2017/625 artikli 3 punktis 37 on saadetis määratletud kui kogus kaupa, mis on hõlmatud sama ametliku sertifikaadi, ametliku kinnituse või muu dokumendiga ja mida veetakse sama transpordivahendiga ning mis on pärit samalt territooriumilt või samast kolmandast riigist ning, välja arvatud kaubad, mille suhtes kehtivad määruse (EL) 2017/625 artikli 1 lõike 2 punktis g osutatud normid, on sama tüüpi, liiki või vastavad samale kirjeldusele. Euroopa Toiduohutusamet (EFSA) Euroopa Toiduohutusamet (EFSA) on Euroopa amet, mille liit asutas 2002. aastal määruse (EÜ) nr 178/2002 alusel. Ta vastutab riskide hindamise eest kogu toiduahela ulatuses ning pakub sõltumatut teaduslikku nõustamist liidu toiduohutuse valdkonda reguleerivatele otsustajatele. See tegutseb sõltumatult Euroopa seadusandlikest ja täidesaatvatest institutsioonidest (komisjon, nõukogu ja parlament) ning ELi liikmesriikidest. Liitu sisenemine Määruse (EL) 2017/625 artikli 3 punktis 40 on liitu sisenemine määratletud kui kaupade toomine mõnele kõnealuse määruse I lisas loetletud territooriumile väljastpoolt neid territooriume. EL Euroopa Liit EUROSTAT Eurostat on liidu statistikaamet. See koordineerib statistikaalast tegevust liidu tasandil ning annab kvaliteetset statistikat ja andmeid liidu kohta. Mitteloomne toit ja sööt Fraas „mitteloomne toit ja sööt“ osutab määruse (EÜ) nr 178/2002 artiklis 2 määratletud mõistele „toit“, mis on töödeldud, osaliselt töödeldud või töötlemata aine või toode, mis on mõeldud inimestele tarvitamiseks või mille puhul põhjendatult eeldatakse, et seda tarvitavad inimesed, ning määruse (EÜ) nr 178/2002 artikli 3 lõikes 4 määratletud mõistele „sööt“, mis on töödeldud, osaliselt töödeldud või töötlemata aine või toode, kaasa arvatud lisaained, mis on mõeldud loomade söötmiseks; lisaks on see taimse päritoluga (nt puu- ja köögiviljad, vürtsid, tee) või muu mitteloomse päritoluga, nagu näiteks mineraalained (sool). Oht Määruse (EL) 2017/625 artikli 3 punktis 23 on oht määratletud kui mõjur või seisund, mis võib avaldada kahjulikku mõju inimeste, loomade või taimede tervisele, loomade heaolule või keskkonnale. Toidu ja sööda import Toidu ja sööda import tähendab mitteloomset toitu ja sööta, mis on ette nähtud liidu turule viimiseks või isiklikuks kasutamiseks või tarbimiseks liidu tolliterritooriumil. Ametlik kontroll Määruse (EL) 2017/625 artikli 2 lõikes 1 on ametlik kontroll määratletud kui toimingud, mida teevad pädevad asutused või volitatud isikud või füüsilised isikud, kellele on kooskõlas määrusega (EL) 2017/625 delegeeritud teatavad ametliku kontrolli ülesanded, et kontrollida a) kas ettevõtjad täidavad kõnealust määrust ja selle artikli 1 lõikes 2 osutatud norme ning b) kas loomad ja kaubad vastavad artikli 1 lõikes 2 osutatud normidele, kaasa arvatud seoses ametliku sertifikaadi või kinnituse väljaandmisega. ELT Euroopa Liidu Teataja (ELT) on Euroopa Liidu ametlik väljaanne. Alaline taime-, looma-, toidu- ja söödakomitee Alalisse taime-, looma-, toidu- ja söödakomiteesse kuuluvad kõigi liikmesriikide esindajad ja selle eesistujaks on komisjoni esindaja ning sellel on oluline roll selle tagamisel, et toidu- ja söödaohutust, loomade tervist ja heaolu ning taimetervist käsitlevad liidu meetmed oleksid praktilised ja tõhusad. Komitee esitab arvamusi meetmete eelnõude kohta, mida komisjon kavatseb vastu võtta. Alalise taime-, looma-, toidu- ja söödakomitee volitused hõlmavad kogu toiduainete tarneahelat – alates loomatervisega seotud küsimustest põllumajandusettevõttes kuni tooteni tarbija laual –, mis aitab liidul tõhusalt toime tulla terviseriskidega tootmisahela igas etapis. Turuleviimine Turuleviimine on määruse (EÜ) nr 178/2002 artikli 3 punktis 8 määratletud kui toidu või sööda valdamine müügi eesmärgil, kaasa arvatud müügiks pakkumine ja mis tahes muud liiki tasu eest või tasuta üleandmine ning müük, turustamine ja muud liiki üleandmine. Toidu- ja söödaalane kiirhoiatussüsteem (RASFF) Toidu- ja söödaalane kiirhoiatussüsteem on loodud määruse (EÜ) nr 178/2002 artikliga 50 kui kiirhoiatussüsteem, et teatada toidust või söödast tulenevast otsesest või kaudsest riskist inimeste tervisele, ning see toimib võrgustikuna, mis hõlmab liidu liikmesriike, komisjoni kui süsteemi liiget ja haldajat, ning Euroopa Toiduohutusametit. Sellesse on kaasatud ka Euroopa Vabakaubanduse Assotsiatsiooni (EFTA) riigid ja EFTA järelevalveamet. Kiirhoiatussüsteemi eri liiki teated on määratletud komisjoni rakendusmääruse (EL) 2019/1715 artiklis 2. Kõnealuses määruses on sätestatud ka rakendusmeetmed kiirhoiatussüsteemi tõhusaks toimimiseks. Kiirhoiatussüsteemi teated, mis on liigitatud piiril tagasilükkamise teadeteks, on seotud toidu, sööda või toiduga kokkupuutuva materjali saadetistega, mille puhul pädev asutus Euroopa Liidus asuvas piiripunktis keelas nende liitu sisenemise riski tõttu inimeste või loomade tervisele või keskkonnale. Risk Määruse (EL) 2017/625 artikli 3 punktis 24 on risk määratletud kui inimeste, loomade või taimede tervisele, loomade heaolule või keskkonnale avalduva kahjuliku mõju tõenäosuse ja sellisest ohust tuleneva mõju raskuse tulem. TRACES-NT Kaubanduse kontrolli- ja ekspertsüsteem (TRACES) on komisjoni mitmekeelne veebiplatvorm sanitaar- ja fütosanitaarsertifikaatide jaoks, mis on vajalikud loomade, loomsete saaduste, mitteloomse toidu ja sööda ning taimede impordil liitu ning loomade ja teatavate loomsete saaduste liidusisesel kaubandusel ja liidu ekspordil. Süsteemi uus versioon, mida nimetatakse TRACES New Technology (TRACES-NT) pakub elektroonilist sertifikaatide väljastamist, mis võimaldab nii liidu kui ka kolmandate riikide pädevatel asutustel panna ametlikele dokumentidele ja sertifikaatidele digitaalsed templid või digitaalselt allkirjastada saadetise kohta tehtud otsust, kaotades sellega pabersertifikaatide kasutamise. Maailma Kaubandusorganisatsioon Maailma Kaubandusorganisatsioon (WTO) tegeleb riikide vahelise kaubanduse ülemaailmsete eeskirjadega. Selle peamine ülesanne on tagada kauba võimalikult sujuv, prognoositav ja vaba liikumine. WTO sanitaar- ja fütosanitaarmeetmete rakendamise lepinguga on ette nähtud, et riigid peavad teatama oma sanitaar- ja fütosanitaarmeetmete muudatustest. Sanitaar- ja fütosanitaarmeetmed on meetmed, mida kohaldatakse i) inimeste või loomade elu või tervise kaitsmiseks riskide eest, mis tulenevad toidus, jookides või söödas sisalduvatest lisaainetest, saasteainetest, toksiinidest või haigusi põhjustavatest organismidest; ii) inimeste elu või tervise kaitsmiseks riskide eest, mis tulenevad haigustest, mille kandjad on loomad, taimed või nendest valmistatud tooted, või kahjurite sissetoomisest, kohanemisest või levikust; iii) loomade või taimede elu või tervise kaitsmiseks riskide eest, mis tulenevad kahjurite, haiguste, haigusi kandvate organismide või haigusi põhjustavate organismide sissetoomisest, kohanemisest või levikust või iv) kahjurite sissetoomisest, kohanemist või levikust tuleneva kahju ärahoidmiseks või piiramiseks. Lepingus on sätestatud: „Sanitaar- või fütosanitaarmeetmed hõlmavad kõiki asjakohaseid seadusi, seadlusi, eeskirju, nõudeid ja protseduure, mis hõlmavad muu hulgas lõpptoote kriteeriume; töötlemis- ja tootmismeetodeid; testimis-, inspekteerimis-, sertifitseerimis- ja kinnitamisprotseduure; karantiiniprotseduure, kaasa arvatud nõuded, mis on seotud loomade või taimede veoga või materjalidega, mis on vajalikud nende ellujäämise kindlustamiseks transportimise ajal; sätteid vastavate statistiliste meetodite, proovivõtmise protseduuride ja riski hindamise meetodite kohta; pakendamis- ja etiketistamisnõudeid, mis on otseselt seotud toiduainete ohutusega.“ Sanitaar- ja fütosanitaarmeetmete rakendamise lepingu kohaselt peavad riigid teavitama WTOd kavandatavatest uutest sanitaar- ja fütosanitaareeskirjadest või kehtivate eeskirjade muudatustest, juhul kui: i) kas puudub rahvusvaheline standard, suunis või soovitus või ii) kavandatavate sanitaar- ja fütosanitaareeskirjade sisu erineb oluliselt rahvusvahelise standardi, suunise või soovituse sisust, ning mõlemal juhul, kui: iii) eeskirjad võivad oluliselt mõjutada teiste riikide kaubandust.

(1) Komisjoni 22. oktoobri 2019. aasta rakendusmäärus (EL) 2019/1793, milles käsitletakse teatavatest kolmandatest riikidest liitu sisenevate teatavate kaupade ametliku kontrolli ajutiselt rangemaks muutmist ja nende suhtes erakorraliste meetmete kohaldamist ning millega rakendatakse Euroopa Parlamendi ja nõukogu määrusi (EL) 2017/625 ja (EÜ) nr 178/2002 (ELT L 277, 29.10.2019, lk 89).

(2) Euroopa Parlamendi ja nõukogu 15. märtsi 2017. aasta määrus (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus) (ELT L 95, 7.4.2017, lk 1).

(3) Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

(4) Euroopa Parlamendi ja nõukogu 23. veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).

(5) PAFF committees (europa.eu)